Pranešimas žiniasklaidai

2025 04 19

**Ekspertai įspėja: šių dalykų nevalia pamiršti ruošiantis kelionei su vaikais**

**Artėjant pavasario atostogoms daugybė šeimų planuoja keliones su vaikais. Nors šeimos išvykos metu kuriami nepamirštami prisiminimai, kartais šios kelionės netikėtai nukrypsta nuo pradinio plano. Kruopštus pasiruošimas kelionei gali padėti išvengti nemalonių netikėtumų – ekspertai dalijasi apie ką būtina pagalvoti planuojant atostogas su mažaisiais keliautojais.**

Anot kelionių organizatoriaus „Guliverio kelionės“ vadovo Algio Brazionio, planuojant kelionę su vaikais, ypač svarbu tinkamai pasirinkti kelionės laiką ir pobūdį.

„Jei turite galimybę rinktis skrydžio laiką, patogiausia keliauti ryte, apie 8 valandą – ne pernelyg anksti, kad reiktų keliauti neišsimiegojus, ir pakankamai laiku, kad neprarastumėte visos dienos vykstant iki kelionės tikslo. Grįžtant vertingiausias pasirinkimas – popietinis arba vakarinis skrydis. Tokiu būdu dar turėsite laiko veikloms paskutinę kelionės dieną ir galėsite ramiai sugrįžti namo“, – teigia jis.

Ekspertas pastebi, kad jau kurį laiką kelionių su vaikais tendencijos nesikeičia, nes pagrindiniai vaikų poreikiai išlieka tokie pat.

„Vaikams reikia maudynių, saulės, pramogų ir vandens parkų. Tėvai renkasi tokias keliones, kuriose galima derinti pažintį su poilsiu ir įvairiomis, visai šeimai tinkamomis pramogomis“, – pabrėžia A. Brazionis.

Viena iš šio sezono naujienų, jau sulaukusi didelio tėvų dėmesio – tai dar tik gegužės pabaigoje planuojantis atverti duris pramogų parkas Šiaurės Lenkijoje. Pasak kelionių eksperto, vos tik pasirodė žinia apie jo planuojamą atidarymą, padaugėjo tėvų užklausų ir susidomėjimo kelionėmis būtent į šį regioną.

**Kelionių dokumentai, kurių nevalia pamiršti**

Dokumentų paruošimas – vienas svarbiausių etapų ruošiantis kelionei su vaikais. A. Brazionis atkreipia dėmesį, jog keliaujant Europoje tiek vaikams, tiek suaugusiesiems būtina turėti asmens dokumentus ir, patartina, jų kopijas, taip pat – Europos sveikatos draudimo kortelę.

„Ši kortelė padeda lengviau gauti pirminę medicinos pagalbą užsienyje. Tai labai aktualu, nes netikėtų sveikatos sutrikimų ar, bendrai, nelaimingų atsitikimų keliaujant su vaikais pasitaiko dažniau nei norėtųsi. Be to, visiems keliautojams be išimčių rekomenduojame pasirūpinti kelionės draudimu – jo kaina nėra didelė, ypač įvertinus galimus nuostolius, jei keliautumėte neapsidraudę“, – teigia jis.

Draudimo technologijų bendrovės „Balcia Insurance SE“ Lietuvos filialo produktų departamento vadovas Andrius Dambrauskas pastebi, kad didžioji dalis lietuvių jau spėjo įvertinti Europos sveikatos draudimo kortelės privalumus, tačiau ši kortelė suteikia teisę tik į būtinąją medicinos pagalbą, ir tik ES šalyse, Norvegijoje, Lichtenšteine bei Šveicarijoje. Todėl, pasak A. Dambrausko, kelionių draudimas – ypač svarbus keliaujant su vaikais, nes užtikrina platesnę apsaugą nuo įvairių netikėtumų.

„Statistika rodo, kad būtent šeimos su mažais vaikais dažniausiai susiduria su netikėtais kelionių planų pasikeitimais – tiek dėl staigių vaikų susirgimų prieš kelionę, tiek dėl nelaimingų atsitikimų ar ligų kelionės metu”, – dalijasi ekspertas.

Anot jo, šiandien draudimą galima įsigyti ypač greitai ir patogiai – internetu ar mobiliuoju įrenginiu tai galima padaryti net prieš pat išvykimą, o kiekvienas keliautojas gali pasirinkti paslaugų apimtį pagal savo poreikius.

**Išankstinis dėmesys sveikatai**

Ruošiantis atostogauti su šeima kelionių ekspertas A. Brazionis pataria iš anksto pasirūpinti vaistinėle su būtiniausiomis priemonėmis.

„Keliaujant su savimi būtina turėti pleistrų – ypač jei planuojama daug vaikščioti. Vaikai neretai paslysta, nusibrozdina rankas ar kojas, todėl verta su savimi turėti ir dezinfekcinio purškalo. Žinoma, šeimos vaistinėlė taip pat visada turėtų būti užpildyta priešuždegiminiais vaistais, vaistais nuo alergijos. Ruošiantis kelionei su vaikais ypač svarbu nepamiršti apsaugos nuo saulės priemonių“, – dalijasi jis.

Ekspertas taip pat atkreipia dėmesį, kad kelionėse neišvengiamai keičiasi vaikų mityba, juos supanti aplinka, o mažieji dažnai yra jautresni tokiems pokyčiams nei suaugusieji.

„Keliaujant su vaikais pravartu turėti vaistų gerinti virškinimo veiklai. Jei keliaujama lėktuvu, reikėtų pasiruošti situacijoms, kai vaikams gali užgulti ausis, keliaujant į kalnuotas vietoves – pasirūpinti vaistais nuo pykinimo. Atidžiai apgalvota ir iš anksto paruošta vaistinėlė gali tapti tikru išsigelbėjimu netikėtose situacijose ir padėti užtikrinti ramesnę, saugesnę kelionę visai šeimai“, – patirtimi dalijasi A. Brazionis.